El màster en Medicaments, Salut i Sistema Sanitari té com a objectiu l'adquisició de les competències que faciliten el treball interprofessional efectiu i eficient per dur a terme canvis i millores en la pràctica professional i investigadora actual que permetin a l'estudiant identificar i utilitzar els recursos tecnològics, econòmics, humans i materials per optimitzar la gestió sanitària i l'accés i el finançament dels medicaments; interpretar els conceptes relacionats amb la seguretat dels pacients i per gestionar el risc assistencial; incorporar els aspectes psicosocials dels pacients en els plans de cura de la salut i del benestar centrats en el pacient de manera ètica i compassiva; gestionar la polimedicació i el pacient complex, preveient-ne els resultats positius i negatius pel que fa a la salut, i motivar els pacients a assumir la responsabilitat i el control de la salut, promovent l'avaluació de riscos en els estils de vida.
La medicina tradicional xinesa és una disciplina de tradició mil·lenària amb implantació a la Xina i en altres països asiàtics.
La seva pràctica s'ha anat estenent arreu del món i alguna de les seves modalitats té el reconeixement, per la seva efectivitat i pels escassos efectes secundaris que té, de l'Organització Mundial de la Salut (OMS).
Aquest màster és fruit de la col·laboració acadèmica de la Universitat de Barcelona, la Universitat Pompeu Fabra i la Universitat de Medicina Tradicional Xinesa de Pequín.
S'imparteix totalment en llengua anglesa.
El concepte actual de la medicina transfusional no se centra només en la transfusió de components sanguinis, sinó també en activitats com els trasplantaments hematopoètics, la teràpia cel·lular i de teixits i la immunoteràpia.
La medicina transfusional depèn de laboratoris cada cop més sofisticats per minimitzar els riscos de transmissió de malalties i maximitzar la compatibilitat de les cèl·lules i els teixits, i per establir les causes de l'aparició o la falta de reaccions immunològiques adverses.
El màster en Medicina Transfusional i Teràpies Cel·lulars Avançades proporciona una àmplia formació per capacitar els estudiants per exercir professionalment en centres de transfusió, liderar projectes de recerca i potenciar la col·laboració entre investigadors i docents dels àmbits biomèdic, sanitari i assistencial.
El màster en Medicina Translacional ofereix l'oportunitat d'obtenir una formació d'excel·lència tant en l'àmbit acadèmic com en el de la recerca.
Acadèmic, en tant que s'ofereixen coneixements exhaustius i actualitzats dels aspectes bàsics moleculars clínics i epidemiològics relacionats amb les principals entitats patogèniques humanes examinades des d'un punt de vista transversal.
De recerca, en tant que s'ofereix un accés exhaustiu als coneixements teòrics i pràctics necessaris per desenvolupar projectes d'investigació relacionats amb la medicina translacional.
Davant la demanda creixent de professionals qualificats en recerca translacional, tant en el camp acadèmic com en l'empresarial, el màster s'orienta a formar una nova generació d'investigadors que siguin altament competitius per dur a terme la seva tasca professional en aquest camp que està creixent de manera exponencial actualment.
Màster oficial en Metodologia de la Recerca Aplicada a les Cures Infermeres, dissenyat i impartit per la Universitat de Barcelona (UB).
Les classes s'imparteixen tant en català com en castellà i anglès a través de 60 crèdits ECTS.
Els estudis s'imparteixen en modalitat presencial a l'Escola Universitària d'Infermeria durant un any acadèmic.
El màster en Neurociències ofereix un coneixement complet sobre el sistema nerviós, així com les eines necessàries per convertir-se en investigador o investigadora en neurociències.
El màster està orientat des d'una perspectiva clarament adreçada a la recerca, amb conceptes bàsics sobre el sistema nerviós —com ara les seves característiques químiques, cel·lulars, estructurals i funcionals— i sobre la neurobiologia de la cognició i del comportament.
Una altra de les orientacions és l'estudi de la fisiopatologia i la regeneració de trastorns neurològics i de les estratègies terapèutiques més noves i futures per pal·liar-les.
Els estudiants s'entrenen en la capacitat de treballar en un laboratori de neurociències, a fi d'aprendre a fer servir eines i estadístiques metodològiques per analitzar dades i comunicar-ne resultats científics.
El màster en Neurociències aporta els coneixements interdisciplinaris necessaris (des de la biologia molecular fins als estudis cognitius i de la neuroimatge) perquè els futurs investigadors de recerca bàsica i clínica en neurociències puguin abordar els problemes de manera translacional i incorporar-se a laboratoris d'institucions públiques i privades.
Aquest màster també s'adreça a professionals (metges, psicòlegs, veterinaris, etc.) que vulguin actualitzar els seus coneixements en els aspectes més rellevants de les neurociències.
El màster en Neuropsicologia proporciona a l'estudiant els coneixements necessaris per identificar, valorar i rehabilitar les afectacions que s'associen amb una alteració del funcionament del cervell, ja sigui a causa d'un dany cerebral sobrevingut, de l'aparició d'una malaltia neurodegenerativa o d'alteracions relacionades amb el neurodesenvolupament i l'aprenentatge en nens i adolescents.
La formació aborda les bases de la neurociència cognitiva i la neuropsiquiatria, i posteriorment aprofundeix en l'estudi de les diferents patologies que poden causar dèficits cognitius i alteracions conductuals i emocionals.
Si tens formació universitària en la branca de les ciències de la salut i vols especialitzar-te en recerca en nutrició, el màster universitari en Nutrició i Metabolisme et presenta una formació coordinada i dissenyada per la Universitat Rovira i Virgili, i impartida a la Facultat de Biologia de la Universitat de Barcelona i també a la Universitat Rovira i Virgili.
L'evidència científica dona suport al paper fonamental de la nutrició com a determinant de salut al llarg de la vida de l'individu i de com el tipus de dieta influeix, tant positivament com negativament, en el desenvolupament de determinades malalties al llarg de la vida.
El màster en Nutrició i Salut està pensat per donar resposta a una demanda creixent de professionals especialitzats en l'estudi de l'alimentació i la nutrició com a eina preventiva per mantenir la salut.
Proporciona una formació integral, transversal i globalitzadora en diferents aspectes de l'àmbit de l'alimentació i la nutrició complementant la formació dels titulats en ciències de la salut i proporcionant una especialització en l'ús de la nutrició com a eina preventiva per al manteniment de la salut orientat cap a l'especialització professional en l'àmbit de la salut pública.
El màster en Odontologia Restauradora Estètica ofereix una activitat de pràctica clínica àmplia i formació teòrica que abraça tot l'espectre de tractaments restauradors i destaca la rehabilitació oral de dents i implants.
A més, inclou formació en noves tècniques de rehabilitació, com ara la càrrega immediata sobre implants i sistemes DAO-FAO (CAD-CAM), entre d'altres.
D'altra banda, té una part formativa dedicada als trastorns funcionals del sistema masticatori.
Pretén rehabilitar el pacient des d'una perspectiva guiada estèticament.
El màster en Optometria i Ciències de la Visió proporciona una especialització professional en les diverses àrees pròpies de l'òptica i l'optometria: còrnia i lents de contacte, optometria pediàtrica, teràpies visuals, optometria geriàtrica, baixa visió o aspectes optomètrics de la cirurgia refractiva.
El màster permet la millora de les destreses clíniques aplicades i capacitar per a la recerca en el camp de les ciències de la visió.
L'osteopatia es fonamenta en el contacte manual per al diagnòstic i el tractament.
Respecta la relació de cos, ment i esperit i posa l'èmfasi en la integritat estructural i funcional del cos i en la tendència intrínseca d'aquest per a l'autocuració.
Aquest enfocament holístic de l'atenció dels pacients i de la curació es fonamenta en el concepte que l'ésser humà és una unitat dinàmica funcional, en què totes les peces estan interrelacionades.
La intervenció es fa abordant les àrees de tensió dels teixits o de disfunció entre les estructures que poden impedir el funcionament normal dels mecanismes osteomusculars i articulars, orgànics, neuronals, vasculars o bioquímics.
El màster en Osteopatia proporciona l'ensenyament dels coneixements, les habilitats, els procediments, els mètodes i les tècniques de tractament propis de l'osteopatia adequats a la clínica i a les necessitats del pacient, per elaborar una orientació diagnòstica d'osteopatia en les alteracions o les disfuncions dels diferents sistemes, aparells i òrgans i indicar les mesures més idònies per a la prevenció de la malaltia en cada situació clínica particular.
El màster en Promoció de la Salut permet als professionals de la salut aprofundir els seus coneixements amb una formació multidisciplinària vinculada a la promoció de la salut.
Els titulats poden incorporar la promoció de la salut en diversos àmbits professionals: en serveis de salut pública i promoció de la salut, en gestió de serveis de salut, en serveis de cures d'infermeria i en equips de recerca.
Un dels trets demogràfics més característics de l'actualitat és l'envelliment progressiu de la població.
Aquest envelliment representa un repte com a societat i genera una necessitat d'especialització dels professionals per poder oferir un millor servei a aquesta població, amb la implementació de polítiques i accions per incidir de manera positiva en la salut i el benestar de les persones grans en procés de dependència i les seves famílies.
El màster en Psicogerontologia pretén donar resposta a aquestes necessitats i ofereix una formació de qualitat, adreçada a psicòlegs interessats a treballar en l'àmbit de l'envelliment, que uneix l'excel·lència en la pràctica professional amb el coneixement i el seguiment dels criteris científics i ètics d'actuació.
Si tens el grau en Psicologia i vols exercir la professió sanitària regulada de psicòleg general sanitari, el màster en Psicologia General Sanitària proporciona els coneixements i les competències necessaris per dur a terme investigacions, avaluacions i intervencions psicològiques sobre aquells aspectes del comportament de les persones que influeixen en la promoció i la millora del seu estat general de salut i que no requereixen una atenció especialitzada.
El màster s'ocupa, entre altres metodologies didàctiques, de l'aprenentatge basat en problemes i en projectes.
La disposició addicional setena de la Llei 33/2011, de 4 d'octubre, general de salut pública, estableix com a única via per accedir a la professió de psicòleg general sanitari l'obtenció del títol oficial de màster en Psicologia General Sanitària.
D'aquesta manera, l'itinerari formatiu dels psicòlegs queda clarament fixat en la seqüència següent: grau en Psicologia (que no habilita per si mateix), màster oficial en Psicologia General Sanitària per a l'obtenció del títol de psicòleg general sanitari, i estar en possessió del PIR o demostrar experiència per poder dur a terme tasques clíniques en qualsevol àmbit, privat o públic.
El màster universitari en Psicologia General Sanitària proporciona a l'estudiant una formació amb un enfocament científic i professional que permet avaluar i formular hipòtesis sobre el comportament de les persones i intervenir sobre aquest comportament amb la finalitat de promoure i millorar la salut.
El màster en Psicologia General Sanitària pretén la formació de graduats i llicenciats en Psicologia perquè puguin exercir com a psicòlegs generals sanitaris en la realització d'investigacions, avaluacions i intervencions psicològiques sobre aquells aspectes del comportament i l'activitat de les persones que influeixen en la promoció i la millora de l'estat general de la seva salut, sempre que aquestes activitats no requereixin una atenció especialitzada per part d'altres professionals sanitaris.
Permet desenvolupar l'activitat professional per compte propi o aliè en l'àmbit sanitari i inscriure les unitats assistencials o consultes de psicologia al Registre general de centres, serveis i establiments sanitaris.
El màster proposa la formació avançada i especialitzada en els coneixements i les competències que permetin als professionals desenvolupar-se en l'àmbit de la psicologia sanitària i de la salut.
El màster se centra en l'avaluació, el diagnòstic i la intervenció psicològica sobre aquells aspectes del comportament i l'activitat de les persones que influeixen en la prevenció i la millora del seu estat general de salut, sempre en coordinació amb els altres professionals sanitaris que hi intervenen.
El màster en Psicologia General Sanitària ofereix la formació per treballar de manera regulada com a psicòleg general sanitari, realitzant avaluacions i intervencions psicològiques així com activitats de recerca dins el camp de la psicologia de la salut: consultes i centres assistencials privats, centres o institucions que desenvolupen programes de prevenció de trastorns mentals, de promoció de la salut o d'atenció a la discapacitat, centres de rehabilitació de persones amb problemes de salut o discapacitat, centres de desenvolupament infantil i intervenció primerenca, centres d'atenció a les persones amb problemes de drogodependència, centres que realitzin programes de prevenció, suport o intervenció amb famílies en situació de risc i/o assistència al menor, residències de persones grans o institucions penitenciàries, entre d'altres.
El màster en Psicologia Infantil i Juvenil forma professionals especialitzats en la intervenció psicològica en salut mental de nens i adolescents, des de diferents orientacions teòriques (cognitivoconductual, humanista, psicodinàmica i sistèmica) i en diferents contextos (clínic, educatiu i comunitari).
Aprofundeix en els diferents nivells d'intervenció (prevenció, promoció, intervenció) i també en els contextos en els quals es desenvolupa la vida dels nens i els adolescents (família, escola i comunitat, etc.).
Aquest programa també preveu la coordinació interprofessional i els aspectes ètics i legals de l'abordatge integral de la intervenció, i posa un èmfasi especial en les principals eines de TIC dirigides a nens i adolescents, i la seva aplicació en l'àmbit clínic i de la salut.
La societat necessita especialistes en el camp de la psicologia de l'esport que puguin respondre als problemes i les demandes socials del seu àmbit.
El màster en Psicologia de l'Esport i de l'Activitat Física capacita professionalment per intervenir en la millora tant del rendiment esportiu com del benestar de l'esportista, amb tècniques i estratègies psicològiques; forma per a l'assessorament a famílies, entrenadors i directius per tal que l'esportista rendeixi més i tingui un desenvolupament més complet com a persona, i proporciona estratègies per instaurar un estil de vida actiu, per tal de reduir el sedentarisme i millorar la qualitat de vida de la població.
Actualment, els professionals que exerceixen en àrees relacionades amb la salut mental tenen una necessitat formativa creixent en l'àmbit de la psicopatologia legal, forense i criminològica.
Particularment al principi de l'exercici professional, tots els que desenvolupen la seva activitat en l'àmbit de la medicina legal o han d'intervenir com a especialistes en l'àmbit forense i han de tractar amb diferents qüestions psicopatològiques, requereixen coneixements teoricopràctics especials en la matèria.
El màster en Psicopatologia Legal, Forense i Criminològica pretén dotar els futurs professionals dels instruments i les competències necessaris per a la pràctica professional com a perits o experts forenses en l'àmbit de la justícia o per intervenir en els diferents sectors públics o privats que requereixin coneixements qualificats en la matèria: àmbit penitenciari i hospitalari, membres de la policia científica, perits de part, personal en serveis de tractament o reinserció de delinqüents, criminòlegs o investigadors privats, entre d'altres.
El màster en Recerca Clínica vol proporcionar les competències de recerca necessàries per accedir als estudis de doctorat, perfeccionant totes les competències relacionades amb la metodologia de la investigació des del marc clínic particular de cada especialitat que l'integra: Atenció Integral al Malalt Crític i Emergències; Donació i Trasplantament d'Òrgans, Teixits i Cèl·lules; Malaltia Renal Crònica; Malalties Hepàtiques; Medicina Respiratòria; Microbiologia Clínica; Oncologia Translacional i Aplicada, i Salut Internacional.
Aquest màster proporciona les eines tant instrumentals com metodològiques necessàries als professionals clínics que vulguin investigar, avançar en el coneixement, en l'ús de l'evidència científica, en noves i millors formes de prevenir, i diagnosticar, tractar, rehabilitar o pal·liar les malalties i les lesions de la població.
Pretén formar en metodologia de la recerca infermers, fisioterapeutes i altres professionals de la salut que desenvoluparan recerca en hospitals, centres d'atenció primària, instituts, centres d'alt rendiment i centres de recerca i que vulguin doctorar-se i seguir la carrera acadèmica.